 Na BENSON MATHEKA KIONGOZI wa Azimio la Umoja-One Kenya Raila Odinga jana aliapa kuwa muungano huo utafanya maandamano jijini Nairobi licha ya polisi kuyapiga marufuku huku akidai kuna vitisho vya kuwaua viongozi wa upinzani. Kwenye taarifa ya kujibu serikali baada ya kamanda wa polisi wa Nairobi Adamson Bungei kupiga marufuku maandamano hayo, Bw Odinga alisema muungano huo hautaogopa vitisho kutoka kwa utawala wa Kenya Kwanza na kwamba utafanya maandamano uliyopanga katika barabara za Nairobi kesho. Bw Bungei alikataa kuruhusu Azimio kufanya maandamano hayo siku moja baada ya Rais William Ruto kuyataja kama upuzi na kuapa kutumia mamlaka yake kama Amiri Mkuu wa Majeshi ya Kenya kuyazima. “Niliongea na Raila na tukakubaliana kufanya mazungumzo bungeni. Sasa wamekataa na wanataka kurudi barabarani. Ninataka kuwaambia ya kwamba mimi ni Amiri Mkuu wa Majeshi. Hakuna mali itaharibiwa, na serikali itakuwa macho. Lazima wakomeshe maandamano,” Rais alisema Jumamosi akiwa Vihiga. Bw Odinga alitaja kauli za viongozi wa Kenya Kwanza kuhusu maandamano ya Azimio kama vitisho vya giza vilivyo kinyume cha katiba. “Onyo hili linajumuisha kurudiwa kwa vitisho vya kuua viongozi wa Azimio. Onyo la hivi punde limetoka kwa Mheshimiwa William Ruto ambaye jana (Jumamosi) aliapa kutumia kila njia kuzima maandamano tuliyopanga na kuyataja kama upuzi,” Bw Odinga alisema kwenye taarifa. Alisisitiza kuwa Katiba ya Kenya inampa kila mtu haki ya kuandamana kwa amani na bila kubeba silaha. Pia tuna haki ya kuwasilisha malalamishi kwa maafisa wa umma. “Kifungu hiki cha katiba hakijaondolewa. Pengine Ruto awe anataka kusimamisha katiba kwa muda na kutawala kwa amri, tutatekekeleza haki yetu ya kukusanyika, kuandamana na kuwasilisha malalamishi Jumanne Mei 2, 2023 ilivyotangazwa awali, hata wakitoa vitisho,” alisema Bw Odinga. Akipiga marufuku maandamano hayo, Bw Bungei alisema katika maandamano ya awali, baadhi ya wafuasi wa Azimio walibeba silaha, kuzua ghasia na kuharibu mali. Hata hivyo, Bw Odinga alisema muungano huo hautaogopa vitisho wakati mambo mengi nchini yanaenda mrama huku “wakora wanaokodishwa na serikali wakivamia na kuharibu mali ya kibinafsi, ufisadi mkubwa ukirudi nchini na ukabila ukishuhudiwa katika ofisi za umma kwa kiwango kikubwa”. “Hatutakubali kutishwa na kunyamazishwa huku vitu vingi vikienda mrama katika nchi yetu; wanaotoa mafunzo ya kupotosha na kulindwa na serikali wakiua Wakenya wakiwemo watoto kwa mamia, wahuni wanaokodishwa wakivamia na kuharibu mali ya watu binafsi, ufisadi mkubwa ukirudi nchini na ukabila katika ofisi za umma ambao haujawahi kushuhudiwa nchini,” akasema. Alisema Azimio itaandamana hadi ofisi za Tume ya Uchaguzi (IEBC) kuwasilisha malalamishi yao na kutaka sava zifunguliwe, katika Afisi ya Rais kushinikiza kupunguzwa kwa gharama ya maisha na katika wizara ya Fedha kutaka kaunti zipaewe pesa zilizocheleweshwa. “Tunaamini Katiba ya Kenya 2010 ilipitishwa kwa nyakati kama hizi. Kwa kuzingatia kikamilifu katiba hii, tutaendelea na maandamano tuliyopanga,” akaapa Bw Odinga. “Tunamkumbusha Mheshimiwa Ruto kuwa nguvu, wajibu na majukumu ya Amiri Mkuu, ambaye huwa anarudia kutangaza kuwa ndiye aliye nayo, yanaelezwa wazi katika katiba na hayahusu kupindua katiba, anavyojaribu kufanya kwa kushutumu maandamano yetu,” alisema. Akaongeza: “ Iwapo utawala utachagua kubadilisha maandamano yetu ya amani na ya kikatiba kuwa ghasia na mauaji ambayo Bw Kuria na Bw Gachagua wamekuwa wakitishia, na iwe hivyo, tuko tayari.”   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  